b"\n_START_ARTICLE_\nFlorenci Pujol i Brugat\n_START_SECTION_\nInicis\n_START_PARAGRAPH_\nFill d'un fabricant de taps de suro a Darnius, a l'Alt Empord\xc3\xa0, el 1917 es trasllad\xc3\xa0 a Premi\xc3\xa0 de Mar, on va comen\xc3\xa7ar a treballar en una empresa del sector t\xc3\xa8xtil i amb el temps contragu\xc3\xa9 matrimoni amb Maria Soley, filla d'una fam\xc3\xadlia acomodada dedicada a la pagesia. Tingueren tres fills: Joan (que moriria amb pocs mesos de vida), Jordi (futur president de la Generalitat de Catalunya) i Maria.\n_START_SECTION_\nBanca\n_START_PARAGRAPH_\nPujol i Brugat era un catalanista d'Esquerra Republicana de Catalunya i cat\xc3\xb2lic practicant, va deixar la seva feina al sector t\xc3\xa8xtil per entrar a treballar de grum en l'establiment que Banca Marsans tenia a la Rambla Catalunya de Barcelona. Amb el temps va anar pujant dins de la Banca Marsans, fins a ocupar un lloc en el departament de tresoreria. Amb nom\xc3\xa9s 21 anys va decidir deixar el banc i establir-se pel seu compte. Amb Mois\xc3\xa8s David Tennembaum van ser agents borsistes des de llavors fins al 1960, treballant al Bols\xc3\xadn del Carrer Amig\xc3\xb3, una entitat paral\xc2\xb7lela a la borsa oficial. All\xc3\xa0 era conegut com el pujolet de la Borsa, per la seva intu\xc3\xafci\xc3\xb3 pels negocis i per la gran capacitat de retenci\xc3\xb3 de xifres. Amb Tennembaun tamb\xc3\xa9 compartia un negoci de compra/venda de divises de la Rambla de Barcelona i -segons alguns historiadors- tamb\xc3\xa9 feia negocis de compra-venda als molls del Port de Barcelona._NEWLINE_Gr\xc3\xa0cies al negoci de les divises que dugu\xc3\xa9 a terme a la d\xc3\xa8cada de 1950 amb Tennenbaum, compr\xc3\xa0 la ind\xc3\xbastria farmac\xc3\xa8utica Fides-Mart\xc3\xad Cuatrecasas, que fou venuda anys despr\xc3\xa9s pels seus fills, a qui l'havia cedida. _NEWLINE_El 1959 Florenci Pujol compr\xc3\xa0 la Banca Dorca d'Olot, futur embri\xc3\xb3 de Banca Catalana, un projecte fundat per ell mateix, el seu fill Jordi i Francesc Cabana i on treballaria els seg\xc3\xbcents anys. El mateix any Florenci Pujol i David Tennenbaum foren condemnats per evasi\xc3\xb3 de capitals a Su\xc3\xafssa.\n_START_SECTION_\nDarrers anys i mort\n_START_PARAGRAPH_\nVa passar els darrers anys treballant a Banca Catalana. Va morir el 30 de setembre de 1980 d'un atac de cor mentre era al llit, el seu funeral fou el dia 1 d'octubre a l'esgl\xc3\xa9sia de Sant Vicen\xc3\xa7 de Sarri\xc3\xa0 de Barcelona. Fou enterrat al Cementiri de Montju\xc3\xafc. Segons el seu fill Jordi Pujol i Soley, li deix\xc3\xa0 en her\xc3\xa8ncia diners no regularitzats a comptes a Andorra. El 2014, Jordi Pujol i Soley declar\xc3\xa0 que la fortuna de la seva dona i els seus fills provenia d'aquests diners no regularitzats que haurien estat amagats durant trenta-quatre anys. Segons va anunciar La Vanguardia, l'import seria d'uns quatre milions d'euros i estaria dipositat a la Banca Privada d'Andorra."